Anders Pettersson: On the Concept of World Literature
Channel: Ústav svetovej literatúry SAV
Date: 2022-04-20

Anders Pettersson: On the Concept of World Literature

Online hosťovská prednáška v Ústave svetovej literatúry SAV
6. apríla 2022
Nahrávané cez platformu Zoom, uverejnené video neobsahuje záznam diskusie po prednáške

Prednáška je v anglickom jazyku.

Výraz „svetová literatúra“ sa v súčasnosti používa v niekoľkých významoch. Označuje rôzne kultúrne a časovo inkluzívne súbory literatúry alebo rôzne spôsoby skúmania takejto literatúry. Svetová literatúra sa niekedy predstavuje ako entita nezávislá od mysle, inokedy zas ako vedecká konštrukcia. Profesor Anders Pettersson v prednáške hovorí o tom, že výber medzi týmito alternatívami je dôležitý, lebo má významné dôsledky pre logiku myslenia a uvažovania o svetovej literatúre. Osobitnú pozornosť venuje zostavovateľskej koncepcii svetovej literatúry v publikácii The Cambridge History of World Literature (2021), ktorú zostavila Debjani Ganguly.

Anders Pettersson je emeritný profesor švédskej literatúry a porovnávacej literárnej vedy na Univerzite v Umeå vo Švédsku. Zaoberá sa najmä fundamentálnymi otázkami literárnej teórie, ale venoval sa aj otázkam transkultúrnej literárnej histórie. Okrem článkov a recenzií v literárnych a filozofických odborných časopisoch publikoval šesť monografií. Naposledy vydal monografiu The Idea of a Text and the Nature of Textual Meaning  (Idea textu a povaha textového významu; John Benjamins, 2017). Sám alebo spoločne s ďalšími zostavil šesť zborníkov, vrátane Notions of Literature across Times and Cultures (Koncepcie literatúry naprieč časmi a kultúrami; De Gruyter, 2006). Je aj členom zostavovateľského kolektívu pripravovanej štvordielnej monografie Literature: A World History (Wiley-Blackwell, 2022), pričom je makroregionálnym zostavovateľom pre Európu a zostavovateľom prvého zväzku o literatúre pred rokom 200 n. l.